**Budaörs Város Önkormányzat**

**Polgármesterének**

**ELŐTERJESZTÉSE**

**a Képviselő-testület 2018. február 21-i, a Közoktatási, Művelődési, Ifjúsági és Sportbizottság, a Pénzügyi Ellenőrző Bizottság és az Ügyrendi Bizottság ezt megelőző üléseire**

**Tárgy: A Clementis László önkormányzati ösztöndíjról szóló rendelet megalkotása**

***Az előterjesztés tárgyalása Budaörs Város Önkormányzatának Szervezeti és Működési Szabályzatáról szóló 36/2010. (XI. 12.) ÖKT sz. rendelete (SZMSZ) 18.§ (1) bekezdése és 58.§-a alapján nyílt ülésen történik.***

**Tisztelt Képviselő-testület!**

**Tisztelt Bizottságok!**

**Mindannyiunk előtt ismeretes, hogy a 2013. január elsejével megkezdődött változások, iskoláink „államosítása” nem állt meg a pedagógusok központi, állami foglalkoztatásánál. 2013-ban elvette tőlünk a törvény az iskolák fenntartói jogát, de meghagyta a működtetés lehetőségét. Ezzel éltünk is. A tankerülettel körültekintően kötött szerződéssel, kiterjedt pedagógus-ösztöndíjrendszer bevezetésével, az iskolák szakmai munkájának rendszeres támogatásával igyekeztünk megoldani, hogy ne következzék be érezhető színvonalesés az oktatás minőségében. Budaörsön tompítani tudtuk a fenntartói-működtetői kettősség által indukált gondokat, kezeltük a tanév közben történt fenntartóváltás problémáit, pótoltuk a KLIK általi finanszírozásnak sokszor a legváratlanabbul jelentkező hiányosságait.**

**2017. januárjától kezdődően azonban ezt a működtetői jogot is megvonták tőlünk. Iskoláink – az épületek puszta tulajdonjogát kivéve, melyhez valódi tulajdonosi jogosítványok nem kapcsolódnak – teljes egészében az állami fenntartó vagyonkezelésébe kerültek.**

**A Clementis László működtetői ösztöndíjról szóló, többször módosított 50/2012. (XII. 17.) önkormányzati rendelettel (továbbiakban: működtetői ösztöndíj-rendelet) Önkormányzatunk a korábban az iskolapedagógusok számára megállapított budaörsi juttatások fennmaradását igyekezett az állami fenntartásba került iskoláink, intézményeink esetében is biztosítani. Tettük mindezt azért, hogy a budaörsi oktatási intézmények korábbi kimagasló színvonalát, melyet hivatásuk iránt elkötelezett, kiváló pedagógusok fémjeleztek, meg tudjuk őrizni.**

**Ezt a célt továbbra is változatlanul szem előtt tartjuk. Továbbra is – ameddig és amennyire az önkormányzat anyagi erőforrásai ezt lehetővé teszik – fenn kívánjuk tartani a híres, hat évtizeden keresztül Budaörsön működött tanítóról, iskolaigazgatóról, jeles orgonistáról és kórusvezetőről, Clementis Lászlóról elnevezett ösztöndíjrendszert. Ha már nem lehetünk működtetők, akkor nem működtetői, hanem önkormányzati ösztöndíjként.**

**Ennek megfelelően készítettük el az új rendelet-tervezetet, amely – a korábbihoz képest – kisebb változásokat, pontosításokat, egyszerűsítéseket is tartalmaz.**

**Ami változatlanul megmarad: a budaörsi iskola-pedagógusok számára a saját intézményvezetőjük által megállapított jogosultságú és mértékű, havonként folyósított ösztöndíj, valamint a minden iskolapedagógusnak alanyi jogon járó karácsonyi ösztöndíj.**

**A jövőben azonban az önkormányzat költségvetési rendeletében intézményenként nem két, hanem egy egységes keretösszeg kerül megállapításra, és – a karácsonyi ösztöndíjrészek előzetes figyelembe vételével – ebből kerülnek finanszírozásra az intézményvezető által javasoltak szerint a havonta folyósítandó ösztöndíjak. A kifizetésre rendelkezésre álló összegek a tavalyihoz képest nem változnak. Az intézményvezető havonta folyósítandó ösztöndíját továbbra is a polgármester állapítja meg, az általa vezetett intézmény jellege és mérete figyelembe vételével. A karácsonyi ösztöndíj minden jogosultnál továbbra is a januári garantált illetmény konkrétan meghatározott százaléka lesz (idén 66%), de a jövő évtől kezdődően már nem az ösztöndíj-rendelet, hanem a mindenkori költségvetési rendelet fogja megállapítani a százalékos arányt.**

1. **Előzetes hatásvizsgálati rész**
   1. Várható társadalmi, gazdasági és költségvetési hatások

A korábbi, működtetői ösztöndíj-rendelet hatásához hasonlóan továbbra is várható, hogy a budaörsi iskola-pedagógusok anyagi megbecsültsége hozzájárul ahhoz, hogy fenntartsák iskoláink eddigi kimagasló színvonalát, és ne legyen hiány kvalifikált jelentkezőkben az esetlegesen megüresedő állásokra.

A rendelet költségvetési hatása is hasonló az előző évek Clementis-ösztöndíj terheihez, ez az összeg a mindenkori költségvetési rendeletben tervezésre kerül. A költségvetési rendeletben szereplő összeg idén valamivel kevesebb lesz a csökkenő járulékok miatt, de a kifizetésre kerülő keretösszeg a havonta folyósítandó és a karácsonyi ösztöndíj-keretek összevonását követően sem módosul.

* 1. Adminisztratív terheket befolyásoló hatások

A rendelet nem növeli az adminisztratív terheket, mert a korábbi ösztöndíj-rendelettel azonos szabályokat tartalmaz.

* 1. A rendelet megalkotásának szükségessége, elmaradásának várható következményei

A rendelet megalkotása szükséges, mert az önkormányzat működtetői minősége megszűnt, így ebben a minőségében nem adhat tovább ösztöndíjat. A korábbi rendelet módosítása nem lehetséges, mert a címet is módosítani kellene, az pedig a jogalkotásról szóló jogszabályba ütközik.

* 1. A rendelet alkalmazásához szükséges személyi, szervezeti, tárgyi és pénzügyi feltételek

A rendelet alkalmazásához minden személyi, szervezeti, tárgyi és pénzügyi feltétel rendelkezésre áll, mert az önkormányzatot érintő szabályok is gyakorlatilag változatlanok.

A fentiek alapján javasolom az előterjesztés mellékletét képező rendelet-tervezet elfogadását, ezzel a Clementis László önkormányzati ösztöndíjról szóló rendelet megalkotását.

**Határozati javaslat az Közoktatási, Művelődési, Ifjúsági és Sport Bizottság/Pénzügyi Ellenőrző Bizottság/ Ügyrendi Bizottság részére:**

Budaörs Város Önkormányzat Képviselő-testület Közoktatási, Művelődési és Ifjúsági és Sport Bizottsága/Pénzügyi Ellenőrző Bizottsága/Ügyrendi Bizottsága elfogadásra javasoljaa Képviselő-testületnek az előterjesztés melléklete szerinti rendelet-tervezetet.

*A támogató döntéshez az SZMSZ 60. § és 37. § (2) bekezdése alapján* ***minősített szótöbbség*** *szükséges. A határozathozatal az SZMSZ 60. § és a 38. § (1) bekezdése alapján* ***nyílt szavazással*** *történik.*

**Rendeletalkotási javaslat a Képviselő-testület részére:**

Budaörs Város Önkormányzat Képviselő-testülete elfogadja az előterjesztés mellékletét képező rendelet-tervezetet, és ezzel megalkotja a Clementis László önkormányzati ösztöndíjról szóló önkormányzati rendeletet.

*A rendeletalkotás az SZMSZ 37.§ (2) bekezdése a) pontja alapján* ***minősített szótöbbséggel****, és a 38.§ (1) bekezdése alapján* ***nyílt szavazással*** *történik.*

***Melléklet****: rendelet-tervezet*

**Budaörs, 2018. február 7.**

**Wittinghoff Tamás**

Határidő: folyamatos.

Felelős: polgármester

Végrehajtást végzi: Polgármesteri Kabinet

Pénzügyi Iroda

Készítette: dr. Vincze Ildikó Mária ………………………………..

Látta:

Polgármesteri Kabinet: ………………………………..

Pénzügyi Iroda: ………………………………..

Törvényességi felügyelet: ………………………………..

Jegyző: dr. Bocsi István ………………………………..